CELEX: 62014TN0576
Language: fi
Date: 2014-07-28 00:00:00
Title: Asia T-576/14: Kanne 28.7.2014 – Larymnis LARKO v. komissio

10.11.2014   
            
            
               FI
            
            
               Euroopan unionin virallinen lehti
            
            
               C 395/53
            
         
      Kanne 28.7.2014 – Larymnis LARKO v. komissio
      (Asia T-576/14)
      (2014/C 395/66)
      Oikeudenkäyntikieli: kreikka
      
         Asianosaiset
      
      
         Kantaja: Elliniki Metalleftiki kai Metallourgiki Larymnis Larko A.E. (Kallithea, Attika, Kreikka) (edustaja: asianajaja V. Koulouris)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan Helleenien tasavallalle osoitetun komission 27.3.2014 päivätyn päätöksen (SG Greffe (2014) D/4628/28/03/2014, asia nro SA.37954 (2013/N, EUVL 23.5.2014, C 156)), joka koskee Geniki Metalleytiki kai Metallourgiki Anonymi Etaireia NEA LARKO (NEA LARKO) -nimisen osakeyhtiön tiettyjen omaisuuserien myyntiä
               
            
                  —
               
               
                  velvoittamaan vastaajan korvaamaan kantajan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja ensinnäkin väittää, että sillä on ilmeisen selvä perusteltu intressi vaatia riidanalaisen päätöksen kumoamista, sillä se koskee kantajaa välittömästi ja siinä yksilöidään kantaja samalla tavalla kuin se, jolle päätös on osoitettu, ja toiseksi vetoaa kolmeen kanneperusteeseen.
      
                  1)
               
               
                  Ensimmäinen kanneperuste, joka perustuu SEUT 108 artiklan 2 kohdan ja asetuksen 659/1999 (1) 14 artiklan rikkomiseen. Kantaja väittää, että komissio päätti riidanalaisessa toimessaan, että Helleenien tasavallan tiedoksiantamasta tiettyjen päätöksessä mainittujen NEA LARKOn omaisuuserien myynnistä ei seuraa taloudellinen jatkuvuus Helleenien tasavallan ja myytävien omaisuuserien omistajan tai omistajien välillä. Komissio katsoo ensinnäkin virheellisesti, että myytävät omaisuuserät edustavat vain osaa NEA LARKOn toiminnan kirjosta, vaikka totuus on se, että ne edustavat toiminnan pääosaa ja että luovuttajan omistukseen jäävästä omaisuudesta suurin osa on taloudelliselta arvoltaan alentunutta eikä sitä ole mahdollistaa hyödyntää yksinään. Larymnan tehdas (joka myydään yksityistämissuunnitelman perusteella) on siten sen pääomaisuuserä pääasiassa, koska kaikki NEA LARKOn työmailla Kreikassa louhittu malmi päätyy sinne ja sitä käsitellään vain siellä. Toiseksi riidanalainen päätös on virheellinen myös siltä osin kuin siinä myönnetään se, että julkisella huutokaupalla myytävät omaisuuserät eivät kuulu NEA LARKOlle vaan Kreikan valtiolle, sillä totuus on se, että Larymnan metallitehdas ja malminkäsittelylaitokset yleisesti sekä metallitehtaan oheistoiminnot eivät päädy koskaan Kreikan valtion omistukseen vaan pysyvät myös kaivosoikeuksien vuokraamista koskevan sopimuksen todennäköisen päättymisen jälkeen NEA LARKOn omistuksessa, sillä ne kuuluvat jälkimmäisenä mainitulle täydellä omistusoikeudella. Edellä mainittujen seikkojen myöntämisestä seuraa välittömästi se, että NEA LARKOn yritystä jatkaa uusi ostajataho siten, ettei ole sallittua, että se vapautetaan velvollisuudesta maksaa kantajalle rahamääriä, jotka luovuttajayritys NEA LARKO on velkaa kantajalle.
               
            
                  2)
               
               
                  Toinen kanneperuste perustuu SEUT 296 artiklan 2 kohdan rikkomiseen. Kantaja väittää, ettei riidanalaista päätöstä ole perusteltu riittävästi, koska siinä ei ole lainkaan tutkittu, vääristääkö tarkastelun kohteena oleva omaisuuserien luovuttaminen yksityistämissuunnitelman perusteella, joka on annettu tiedoksi komissiolle, kilpailua tai uhkaako se vääristää kilpailua. Siinä ei lainkaan tarkasteltu tuotteen markkinoita tai muutoin yksilöity markkinoita ja tuotannonalaa. Siinä tyydyttiin vain Kreikan valtion ilmoituksiin, joita ei lainkaan tutkittu, kuten olisi pitänyt. Komissio ei pyytänyt edes vähäisessä määrin NEA LARKOn mielipiteitä, vaikka sen päätös koskee NEA LARKOa suoraan, millä loukattiin tämän perusoikeuksia, kuten erityisesti yhdenvertaista kohtelua Kreikan valtioon verrattuna, suojaa perustellulle luottamukselle unionin toimielimiin ja oikeutta tulla kuulluksi ennen tätä koskevan päätöksen julkaisua.
               
            
                  3)
               
               
                  Kolmas kanneperuste perustuu väitteeseen, että riidanalainen päätös sisältää ristiriitaisia lähtökohtia, joiden vuoksi päätös on perustelematon ja kumottava. Tarkemmin sanottuna kantaja väittää, että vaikka komissio myöntää riidanalaisessa päätöksessä, että kaikkia myytäviä omaisuuseriä tarkastellaan kokonaisuutena, koska se yhdistää kaivosoikeuksien vuokrasopimuksen irtisanomisen osaksi yksityistämissuunnitelmaa, johon kuuluvat myös samanaikaiset huutokaupat ja sort out -suunnitelman täytäntöönpano, se antaa jäljempänä merkittävän arvon kirjanpitoarvolle päätyäkseen johtopäätökseen, että koska myytävien erien suhde jääviin eriin on (vaikka virheellisesti) kirjanpidossa yhden suhde kolmeen, taloudellisen toiminnan jatkuvuutta ei ole. Komissio ei lisäksi perustele lainkaan päätöstään katsoa, että NEA LARKOn henkilökunnan työsopimukset eivät siirry luovutuksensaajataholle, missä se olennaisesti jättää huomiotta unionin asiaa koskevan säännöstön.
               
            
         (1)  Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä 22.3.1999 annettu neuvoston asetus (EY) N:o 659/1999.